മ്യൂക്കോർമൈക്കോസിസ്

മ്യൂക്കോറലസ് എന്ന വിഭാഗം ഫംഗസുകൾ മൂലമുണ്ടാകുന്ന  ഫംഗസ് അണുബാധയാണ് മ്യൂക്കോർമൈക്കോസിസ്.  സാധാരണയായി, മ്യൂക്കോർ, റൈസോപസ്, അബ്സിഡിയ, കന്നിംഗ്ഹാമെല്ല എന്നീ ഇനങ്ങളാണ് കൂടുതലായും ഇതിന് കാരണമാകുന്നത്. 

മണ്ണ്, പഴയ കെട്ടിടങ്ങളിലെ നനഞ്ഞ മതിലുകൾ മുതലായവയാണ് ഈ അണുബാധയുടെ സാധാരണ ഉറവിടങ്ങൾ.

രക്തക്കുഴലുകളിലും പരിസരങ്ങളിലും വളരുന്ന ഹൈഫകളാണ് ഈ രോഗത്തിലെ ഒരു ലക്ഷണം, ഇത് പ്രമേഹ രോഗികളിലോ ഗുരുതരമായ രോഗപ്രതിരോധശേഷിയില്ലാത്ത വ്യക്തികളിലോ ജീവൻ അപകടത്തിലാക്കുന്നു.

"മ്യൂക്കോർമൈക്കോസിസ്", "സൈഗോമൈക്കോസിസ്" എന്നിവ ചിലപ്പോൾ പരസ്പരം മാറി മാാറി ഉപയോഗിക്കാറുണ്ട്.Staff Springfield News-Leader (June 10, 2011) "Aggressive fungus strikes Joplin tornado victims" Seattle PI, Hearst Communications Inc. എന്നാൽ, സൈഗോമൈകോട്ടയെ പോളിഫൈലെറ്റിക് ആയി തിരിച്ചറിഞ്ഞിട്ടുണ്ട്, ആധുനിക ഫംഗസ് വർഗ്ഗീകരണ സംവിധാനങ്ങളിൽ ഇത് ഉൾപ്പെടുത്തിയിട്ടില്ല. കൂടാതെ, സൈഗോമൈക്കോസിസിൽ എന്റോമോഫ്തോറലുകൾ ഉൾപ്പെടുമ്പോൾ, മ്യൂക്കോർമൈക്കോസിസ് ഈ ഗ്രൂപ്പിനെ ഒഴിവാക്കുന്നു.

ഈ അവസ്ഥയെ ബ്ലാക്ക് ഫംഗസ് എന്നാണ് അനൗപചാരികമായി വിളിക്കുന്നത്. 

 മ്യൂക്കോമൈക്കോസിസ് തരങ്ങൾ 

 തലച്ചോറിലേക്ക് പടരുന്ന സൈനസുകളിലെ അണുബാധയാണ് റിനോസെറെബ്രൽ (സൈനസ്, മസ്തിഷ്കം) മ്യൂക്കോർമൈക്കോസിസ്. അനിയന്ത്രിതമായ പ്രമേഹമുള്ളവരിലും വൃക്ക മാറ്റിവയ്ക്കൽ നടത്തിയവരിലും ഈ തരം മ്യൂക്കോർമൈക്കോസിസ് സാധാരണമാണ്.
 ക്യാൻസർ ബാധിച്ചവരിലും അവയവമാറ്റ ശസ്ത്രക്രിയയോ സ്റ്റെം സെൽ ട്രാൻസ്പ്ലാൻറ് ഉള്ളവരോ ഉള്ളവരിലാണ് പൾമണറി (ശ്വാസകോശം) മ്യൂക്കോർമൈക്കോസിസ് കാണുന്നത്.
 പ്രായപൂർത്തിയായവരേക്കാൾ ചെറിയ കുട്ടികളിൽ ഗ്യാസ്ട്രോഇന്റസ്റ്റൈനൽ മ്യൂക്കോർമൈക്കോസിസ് കൂടുതലായി കാണപ്പെടുന്നു, പ്രത്യേകിച്ച് 1 മാസത്തിൽ താഴെയുള്ള അകാല ജനന, ജനനസമയത്തെ ഭാരം കുറഞ്ഞ ശിശുക്കൾ. ആൻറിബയോട്ടിക്കുകൾ, ശസ്ത്രക്രിയ, അല്ലെങ്കിൽ മരുന്നുകൾ എന്നിവ ശരീരത്തിലെ രോഗാണുക്കളോടും രോഗങ്ങളോടും പോരാടാനുള്ള കഴിവ് കുറയ്ക്കുന്നു.
 ക്യൂട്ടേനിയസ് (ത്വക്ക്) മ്യൂക്കോർമൈക്കോസിസ്: ചർമ്മത്തിലെ വിണ്ടു കീറലിലൂടെ ഫംഗസ് ശരീരത്തിൽ പ്രവേശിച്ചതിനുശേഷം സംഭവിക്കുന്നു (ഉദാഹരണത്തിന്, ശസ്ത്രക്രിയയ്ക്ക് ശേഷം, പൊള്ളൽ അല്ലെങ്കിൽ മറ്റ് തരത്തിലുള്ള ചർമ്മ ആഘാതത്തിന് ശേഷം). രോഗപ്രതിരോധ ശേഷി കുറയാത്ത ആളുകൾക്കിടയിൽ മ്യൂക്കോർമൈക്കോസിസിന്റെ ഏറ്റവും സാധാരണമായ രൂപമാണിത്.
 ശരീരത്തിന്റെ മറ്റൊരു ഭാഗത്തെ ബാധിക്കുന്നതിനായി രക്തപ്രവാഹത്തിലൂടെ അണുബാധ പടരുമ്പോൾ ഡിസിമിനേറ്റഡ് മ്യൂക്കോർമൈക്കോസിസ് സംഭവിക്കുന്നു. അണുബാധ സാധാരണയായി തലച്ചോറിനെ ബാധിക്കുന്നു, മാത്രമല്ല പ്ലീഹ, ഹൃദയം, ചർമ്മം തുടങ്ങിയ മറ്റ് അവയവങ്ങളെയും ബാധിക്കും. 

 അടയാളങ്ങളും ലക്ഷണങ്ങളും 
ലഘുചിത്രം| 47 കാരനായ ഒരാൾ മ്യൂക്കോറലസ് ഫംഗസിന്റെ സ്‌പോറാൻജിയ കാണിക്കുന്നു. 
മ്യൂക്കോർമൈക്കോസിസ് പതിവായി സൈനസുകൾ, തലച്ചോറ് അല്ലെങ്കിൽ ശ്വാസകോശത്തെ ബാധിക്കുന്നു. ഓറൽ അറയുടെയോ തലച്ചോറിന്റെയോ അണുബാധ മ്യൂക്കോർമൈക്കോസിസിന്റെ ഏറ്റവും സാധാരണമായ രൂപമാണെങ്കിലും, ശരീരത്തിലെ മറ്റ് ഭാഗങ്ങളായ ദഹനനാളം, ചർമ്മം, മറ്റ് അവയവങ്ങൾ എന്നിവയെയും ഫംഗസ് ബാധിക്കും.  അപൂർവ സന്ദർഭങ്ങളിൽ, മാക്സില്ലയെ മ്യൂക്കോമൈക്കോസിസ് ബാധിച്ചേക്കാം.  മാക്സിലോഫേസിയൽ പ്രദേശങ്ങളുടെ സമ്പന്നമായ രക്തക്കുഴൽ വിതരണം സാധാരണയായി ഫംഗസ് അണുബാധയെ തടയുന്നു, എന്നിരുന്നാലും മ്യൂക്കോർമൈകോസിസിന് കാരണമാകുന്നതരം വിറുലൻ്റ് ഫംഗസുകൾക്ക് പലപ്പോഴും ഈ ബുദ്ധിമുട്ട് മറികടക്കാൻ കഴിയും. 

മ്യൂക്കോർമൈക്കോസിസിലേക്ക് വിരൽ ചൂണ്ടുന്ന നിരവധി പ്രധാന അടയാളങ്ങളുണ്ട്. രക്തക്കുഴലുകളിലേക്കുള്ള ഫംഗസ് ബാധയാണ്  അത്തരത്തിലുള്ള ഒരു അടയാളം, ഇത് രക്തം കട്ടപിടിക്കുന്നതിനും രക്ത വിതരണം നഷ്ടപ്പെടുന്നതുമൂലം ടിഷ്യു മരണത്തിനും കാരണമാകുന്നു.  ഈ രോഗം തലച്ചോറിനെ ബാധിക്കുന്നുവെങ്കിൽ, കണ്ണുകൾക്ക് പിന്നിൽ ഒരു വശം മാത്രമുള്ള തലവേദന, മുഖത്തെ വേദന, പനി, കറുത്ത ഡിസ്ചാർജിലേക്ക് നയിക്കുന്ന മൂക്കടപ്പ്, കണ്ണിന്റെ വീക്കം എന്നിവയ്ക്കൊപ്പം അക്യൂട്ട് സൈനസൈറ്റിസ് എന്നിവയും ലക്ഷണങ്ങളിൽ ഉൾപ്പെടാം.  അണുബാധയുടെ ആദ്യഘട്ടത്തിൽ ബാധിച്ച ചർമ്മം താരതമ്യേന സാധാരണമായി കാണപ്പെടാം. ടിഷ്യു മരണം മൂലം കറുത്ത നിറമാകുന്നതിന് മുമ്പ് ഈ ചർമ്മം പെട്ടെന്ന് ചുവക്കുകയും വീർക്കുകയും ചെയ്യും.  മ്യൂക്കോർമൈക്കോസിസിന്റെ മറ്റ് രൂപങ്ങൾ ശ്വാസകോശം, ചർമ്മം അല്ലെങ്കിൽ ശരീരത്തിലുടനീളം വ്യാപകമായിരിക്കാം; രോഗലക്ഷണങ്ങളിൽ ശ്വസിക്കാൻ ബുദ്ധിമുട്ട്, നിരന്തരമായ ചുമ എന്നിവയും ഉൾപ്പെടാം. ടിഷ്യു മരണത്തിൻ്റെ ഭാഗമായി ഓക്കാനം, ഛർദ്ദി, രക്തം ചുമ, വയറുവേദന എന്നിവ ഉണ്ടാകാം .  

ശരീരത്തിൽ ഫംഗസ് എവിടെയാണ് വളരുന്നത് എന്നതിനെ ആശ്രയിച്ചിരിക്കും മ്യൂക്കോർമൈക്കോസിസിന്റെ ലക്ഷണങ്ങൾ.

റിനോസെറെബ്രൽ (സൈനസ്, മസ്തിഷ്കം) മ്യൂക്കോർമൈക്കോസിസിന്റെ ലക്ഷണങ്ങൾ ഇവയാണ്:

 മുഖത്തിന്റെ ഒരു വശത്തെ വീക്കം
 തലവേദന
 മൂക്കൊലിപ്പ് അല്ലെങ്കിൽ സൈനസ് കൺജഷൻ
 മൂക്കിന്റെ പാലത്തിലോ വായയുടെ മുകൾ ഭാഗത്തോ ഉള്ള കറുത്ത ലീഷൻ, ഇത് വേഗത്തിൽ കൂടുതൽ കഠിനമാകും
 പനി

പൾമൊണറി (ശ്വാസകോശ) മ്യൂക്കോർമൈക്കോസിസിന്റെ ലക്ഷണങ്ങളിൽ ഇവ ഉൾപ്പെടുന്നു:

 പനി
 ചുമ
 നെഞ്ച് വേദന
 ശ്വാസം മുട്ടൽ

ക്യൂട്ടേനിയസ് (ത്വക്ക്) മ്യൂക്കോർമൈക്കോസിസ് ബ്ലസ്റ്ററുകൾ അല്ലെങ്കിൽ അൾസർ പോലെ കാണപ്പെടാം, മാത്രമല്ല രോഗം ബാധിച്ച പ്രദേശം കറുത്തതായി മാറിയേക്കാം. വേദന, ചുവപ്പ് അല്ലെങ്കിൽ മുറിവിനു ചുറ്റും വീക്കം എന്നിവയാണ് മറ്റ് ലക്ഷണങ്ങൾ.

ദഹനനാളത്തിനെ ബാധിക്കുന്ന ഗ്യാസ്ട്രോഇൻ്റസ്റ്റീഷ്യൽ മ്യൂക്കോർമൈക്കോസിസിന്റെ ലക്ഷണങ്ങളിൽ ഇവ ഉൾപ്പെടുന്നു:

 വയറുവേദന
 ഓക്കാനം, ഛർദ്ദി
 ഗ്യാസ്ട്രോഇൻ്റസ്റ്റീഷ്യൽ രക്തസ്രാവം

മറ്റ് മെഡിക്കൽ അവസ്ഥകളിൽ നിന്ന് ഇതിനകം രോഗികളായിട്ടുള്ളവരിലാണ് സാധാരണയായി മ്യൂക്കോർമൈക്കോസിസ് ഉണ്ടാകുന്നത്, അതിനാൽ ഏത് ലക്ഷണങ്ങളാണ് മ്യൂക്കോർമൈക്കോസിസുമായി ബന്ധപ്പെട്ടതെന്ന് അറിയാൻ പ്രയാസമാണ്. തലച്ചോറിൽ വ്യാപിച്ച അണുബാധയുള്ള രോഗികൾക്ക് മാനസിക നില തകരാറോ കോമയോ ബാധിക്കാം.    

 അപകടസാധ്യത ഘടകങ്ങൾ 
അപകടസാധ്യത ഘടകങ്ങളിൽ എയ്ഡ്സ്, അനിയന്ത്രിതമായ പ്രമേഹം, കാൻസർ പോലുള്ള ലിംഫോമകൾ, വൃക്ക പരാജയം, അവയവ മാറ്റം, ദീർഘകാല  കോർട്ടിക്കോസ്റ്റീറോയിഡ് അല്ലെങ്കിൽ ഇമ്യൂണോസപ്രസീവ് തെറാപ്പി, സിറോസിസ്,  പോഷകാഹാരക്കുറവ്,   ഡഫറോക്സാമിൻ തെറാപ്പി എന്നിവയുണ്ട്.  എന്നിരുന്നാലും, മുൻ‌കൂട്ടിയുള്ള ഘടകങ്ങളൊന്നും ഇല്ലാതെയും മ്യൂക്കോർമൈക്കോസിസ് കേസുകൾ റിപ്പോർട്ട് ചെയ്യപ്പെട്ടിട്ടുണ്ട്. 

COVID-19 ചികിത്സയിൽ കോർട്ടികോസ്റ്റീറോയിഡുകൾ സാധാരണയായി ഉപയോഗിക്കുന്നു. ഇവ ഇമ്മ്യൂണോ സപ്രസൻ്റ് ആണ്, മാത്രമല്ല ഇത് പ്രമേഹരോഗികളിലും പ്രമേഹ രോഗികൾ അല്ലാത്തവരിലും രക്തത്തിലെ പഞ്ചസാരയുടെ അളവ് വർദ്ധിപ്പിക്കും. ഈ രണ്ട് ഫലങ്ങളും മ്യൂക്കോർമൈക്കോസിസ് കേസുകൾക്ക് കാരണമായേക്കാമെന്ന് കരുതപ്പെടുന്നു.   

 രോഗനിർണയം 
ടിഷ്യുവിന്റെയോ ഡിസ്ചാർജിന്റെയോ സ്വാബ് ടെസ്റ്റ് വിശ്വസനീയമല്ലാത്തതിനാൽ, ഉൾപ്പെട്ടിരിക്കുന്ന ടിഷ്യുവിന്റെ ബയോപ്സി ഉപയോഗിച്ച് മ്യൂക്കോർമൈക്കോസിസ് രോഗനിർണയം നടത്തുന്നു. 

 ചികിത്സ 
രോഗത്തിന്റെ ദ്രുതഗതിയിലുള്ള വ്യാപനവും ഉയർന്ന മരണനിരക്കും കാരണം  മ്യൂക്കോർമൈക്കോസിസ് സംശയിക്കുന്നുവെങ്കിൽ, ആംഫോട്ടെറിസിൻ ബി തെറാപ്പി ഉടൻ നൽകണം. പ്രാഥമിക തെറാപ്പി ആരംഭിച്ച് അണുബാധയെ ഉന്മൂലനം ചെയ്യുന്നത് ഉറപ്പാക്കാൻ 4-6 ആഴ്ചകൾക്കകം ആംഫോട്ടെറിസിൻ ബി നൽകാറുണ്ട്. ഇൻവേസീവ് ആസ്പർ‌ഗില്ലോസിസ്, ഇൻവേസീവ് മ്യൂക്കോർമൈക്കോസിസ് എന്നിവ ചികിത്സിക്കുന്നതിനായി ഇസാവുക്കോണസോൾ അടുത്തിടെ എഫ്ഡി‌എ അംഗീകരിച്ചു. 

ആംഫോട്ടെറിസിൻ ബി അല്ലെങ്കിൽ പോസകോണസോൾ എന്നിവയുടെ അഡ്മിനിസ്ട്രേഷന് ശേഷം, " ഫംഗസ് ബോൾ " ശസ്ത്രക്രിയയിലൂടെ നീക്കംചെയ്യുന്നു. രോഗം വീണ്ടും വരുന്നുണ്ടോ എന്നറിയാൻ ശ്രദ്ധാപൂർവ്വം നിരീക്ഷിക്കണം.  

ശസ്ത്രക്രിയാ തെറാപ്പി വളരെ കഠിനമായിരിക്കും, മൂക്കിലെ അറയും തലച്ചോറും ഉൾപ്പെടുന്ന ചില സാാഹചര്യങ്ങളിൽ, രോഗം ബാധിച്ച മസ്തിഷ്ക കോശങ്ങൾ നീക്കംചെയ്യേണ്ടതുണ്ട്. ചില സന്ദർഭങ്ങളിൽ പ്രത്യേകിച്ചും അണ്ണാക്ക്, നേസൽ കാവിറ്റി അല്ലെങ്കിൽ കണ്ണ് ഘടനകൾ നീക്കംചെയ്യുന്ന ശസ്ത്രക്രിയകൾ രൂപഭംഗം വരുത്താം.  ശസ്ത്രക്രിയ ഒന്നിലധികം ഓപ്പറേഷനുകളിലേക്ക് വ്യാപിപ്പിക്കാം.  ഹൈപ്പർബാറിക് ഓക്സിജൻ ഒരു അഡ്ജക്റ്റീവ് തെറാപ്പി എന്ന നിലയിൽ പ്രയോജനകരമാകുമെന്ന് അനുമാനിക്കപ്പെടുന്നു, കാരണം ഉയർന്ന ഓക്സിജൻ മർദ്ദം ന്യൂട്രോഫിലുകളുടെ ഫംഗസിനെ കൊല്ലാനുള്ള കഴിവ് വർദ്ധിപ്പിക്കുന്നു. 

 രോഗപൂർവ്വനിരൂപണം 
മിക്ക കേസുകളിലും, മ്യൂക്കോർമൈക്കോസിസിന് രോഗപൂർവ്വനിരൂപണം കുറവാണ്, രോഗത്തിൻറെ രൂപത്തെയും കാഠിന്യത്തെയും ആശ്രയിച്ച് മരണനിരക്ക് വ്യത്യാസപ്പെട്ടിരിക്കുന്നു. റൈനോസെറിബ്രൽ തരത്തിൽ, മരണനിരക്ക് 30% മുതൽ 70% വരെയാണ്, അതേസമയം ആരോഗ്യമുള്ള ഒരു രോഗിയിലെ ഏറ്റവും ഉയർന്ന മരണനിരക്ക് ഡിസമിനേറ്റഡ് മ്യൂക്കോർമൈക്കോസിസ് ആണ്, ഇതിൽ മരണനിരക്ക് 90% വരെ ഉയരാം.  എയ്ഡ്‌സ് രോഗികൾക്ക് മരണനിരക്ക് ഏകദേശം 100% ആണ്.  ന്യൂറോളജിക്കൽ പ്രവർത്തനത്തിന്റെ ഭാഗിക നഷ്ടം, അന്ധത, തലച്ചോറിന്റെ അല്ലെങ്കിൽ ശ്വാസകോശ വെസ്റ്റലുകളുടെ കട്ടപിടിക്കൽ എന്നിവയാണ് മ്യൂക്കോർമൈക്കോസിസിന്റെ സാധ്യമായ മറ്റ് സങ്കീർണതകൾ. 

 എപ്പിഡെമോളജി 
മ്യൂക്കോർമൈക്കോസിസ് വളരെ അപൂർവമായ ഒരു അണുബാധയാണ്, അതിനാൽ, രോഗികളുടെ ചരിത്രങ്ങളും അണുബാധയുടെ സംഭവങ്ങളും ശ്രദ്ധിക്കുന്നത് പ്രയാസമാണ്.  എന്നിരുന്നാലും, ഒരു അമേരിക്കൻ ഓങ്കോളജി കേന്ദ്രം 0.7% പോസ്റ്റ്‌മോർട്ടങ്ങളിൽ മ്യൂക്കോമൈക്കോസിസ് കണ്ടെത്തിയതായും, അവിടെ പ്രവേശിപ്പിച്ചവരിൽ ഒരു ലക്ഷം  ഏകദേശം 20 പേർക്ക് ഈ രോഗം ഉണ്ടായിരുന്നതായി കണ്ടെത്തി.  അമേരിക്കൻ ഐക്യനാടുകളിൽ, റൈനോസെറിബ്രൽ മ്യൂക്കോർമൈക്കോസിസ് ആണ് സാധാരണയായി കാണപ്പെടുന്നത്, എല്ലായ്പ്പോഴും ഹൈപ്പർ ഗ്ലൈസീമിയക്കും മെറ്റബോളിക് അസിഡോസിസിനും (ഉദാ. DKA ) ഒപ്പമായിരിക്കും ഇത്.  മിക്ക കേസുകളിലും രോഗി രോഗപ്രതിരോധശേഷിയില്ലാത്തവരാണ്. അന്താരാഷ്ട്ര തലത്തിൽ, ഇറ്റാലിയൻ അവലോകനത്തിൽ അക്യൂട്ട് രക്താർബുദം ബാധിച്ച 1% രോഗികളിൽ മ്യൂക്കോർമൈക്കോസിസ് കണ്ടെത്തി. 

 പൊട്ടിപ്പുറപ്പെടൽ 
യു‌എസ്‌എയിലെ എല്ലാ ആശുപത്രികൾക്കും അവരുടെ സൗകര്യങ്ങൾ‌ക്കുള്ളിൽ‌ ഉണ്ടാകുന്ന പകർച്ചവ്യാധികളുടെ വിശദാംശങ്ങൾ‌ പ്രസിദ്ധീകരിക്കേണ്ടതില്ല. പീഡിയാട്രിക് മെഡിക്കൽ ജേണലിലെ ഒരു ലേഖനത്തോട് ടെലിവിഷൻ, പത്ര റിപ്പോർട്ടുകൾ പ്രതികരിച്ചതിനെത്തുടർന്ന് 2008-ൽ ഉണ്ടായ മാരകമായ മ്യൂക്കോർമൈക്കോസിസ് പൊട്ടിപ്പുറപ്പെട്ടതിന്റെ വിശദാംശങ്ങൾ 2014-ൽ പുറത്തുവന്നു.   മലിനമായ ആശുപത്രി ലിനൻ വഴി അണുബാധ പടരുന്നതായി കണ്ടെത്തി. യു‌എസ് ട്രാൻസ്പ്ലാൻറ് ആശുപത്രികളിലേക്ക് വിതരണം ചെയ്യുന്ന പുതുതായി വൃത്തിയാക്കിയ ഹോസ്പിറ്റൽ ലിനൻ തുണികൾ മ്യൂക്കോറലസ് അണുബാധയാൽ മലിനമായതായി 2018 ലെ ഒരു പഠനത്തിൽ കണ്ടെത്തി. 

2011 ജോപ്ലിൻ ചുഴലിക്കാറ്റിനെ തുടർന്ന് ഒരു കൂട്ടം അണുബാധകൾ സംഭവിച്ചു. 2011 ജൂലൈ 19 ഓടെ റിപ്പോർട്ട് ചെയ്ത ക്യൂട്ടേനസ് മ്യൂക്കോർമൈക്കോസിസിൻ്റെ ആകെ 18 സംശയിക്കപ്പെടുന്ന കേസുകളിൽ  13 എണ്ണം തെളിയിക്കപ്പെട്ടു. പത്ത് രോഗികൾക്ക് തീവ്രപരിചരണ വിഭാഗത്തിൽ പ്രവേശനം ആവശ്യമായി വന്നു, അഞ്ച് പേർ മരിച്ചു. Williams, Timothy (June 10, 2011) Rare Infection Strikes Victims of a Tornado in Missouri.  

മുമ്പും പ്രകൃതിദുരന്തങ്ങൾക്ക് ശേഷം ക്യൂട്ടേനിയസ് മ്യൂക്കോർമൈക്കോസിസ് റിപ്പോർട്ട് ചെയ്യപ്പെട്ടിട്ടുണ്ട് എങ്കിലും, ഒരു ചുഴലിക്കാറ്റിനുശേഷം സംഭവിക്കുന്ന ആദ്യത്തെ അറിയപ്പെടുന്ന ക്ലസ്റ്ററാണിത്. അവശിഷ്ടങ്ങൾ വൃത്തിയാക്കുന്ന വ്യക്തികളിൽ അണുബാധകളൊന്നും കണ്ടെത്തിയില്ല; പകരം മലിനമായ വസ്തുക്കൾ വരുത്തിയ പരിക്കുകളിലൂടെയാണ് രോഗബാധ സംഭവിച്ചതെന്ന് വിശ്വസിക്കപ്പെടുന്നു. 

കോവിഡ്-19 പാൻഡെമിക് സമയത്ത് ഇമ്യൂണോസപ്രസീവ് ചികിത്സ ചെയ്തിട്ടുള്ള പല കേസുകളിലും മ്യൂക്കോർമൈക്കോസിസ് ഇന്ത്യയിൽ റിപ്പോർട്ട് ചെയ്തു. അഹമ്മദാബാദിൽ 2020 ഡിസംബർ പകുതിയോടെ ഒമ്പത് മരണങ്ങൾ ഉൾപ്പെടെ 44 കേസുകൾ റിപ്പോർട്ട് ചെയ്യപ്പെട്ടു. മുംബൈ, ദില്ലി എന്നിവിടങ്ങളിലും കേസുകൾ റിപ്പോർട്ട് ചെയ്യപ്പെട്ടിട്ടുണ്ട്.  2021 ൽ ഇന്ത്യയിലുടനീളം കൂടുതൽ കേസുകൾ റിപ്പോർട്ട് ചെയ്യപ്പെട്ടു.  2021 മെയ് വരെയുള്ള കാലയളവിൽ മഹാരാഷ്ട്രയിൽ മ്യൂക്കർമൈക്കോസിസ് അണുബാധ മൂലം 52 പേർ മരിച്ചിട്ടുണ്ട്. 2021 മെയ് മാസത്തിൽ കേരളത്തിലും ഈ ഫംഗസ് ബാധ റിപ്പോർട്ട് ചെയ്തു.

 അവലംബം 

 പുറം കണ്ണികൾ 

വർഗ്ഗം:അപൂർവ്വ രോഗങ്ങൾ